גורדיאנוס השני

מרקוס אנטוניוס גורדיאנוס סמפרוניאנוס רומנוס אפריקנוס אוגוסטוס (בלטינית: marcus antonius gordianus sempronianus romanus africanus augustus) או גורדיאנוס השני (192 – 12 באפריל 238) היה קיסר רומא בשנת 238, שנה רוויית מהפכות הידועה בהיסטוריה כשנת ששת הקיסרים . הוא היה קיסר רומא יחד עם אביו גורדיאנוס הראשון למשך חודש בלבד עד שנפל בקרב מול הצבא הנאמן למקסימינוס תראקס (שמשל לפניו).

 עד לקיסרות 
מאוד מעט ידוע על קורות חייהם של שלושת הקיסרים לבית גורדיאנוס לפני שהפכו לקיסרים, מוצא משפחתם לוט בערפל.

 ילדות 
ידוע כי משפחתו היא ממעמד הפרשים שהיה אחד משני המעמדות העליונים ברומא. הפתיח של שמו "מרקוס אנטוניוס" מורה כי משפחתו קיבלה אזרחות רומית על ידי הקיסר מרקוס אנטוניוס או מי מהמקורבים לו ושמו מעיד כי מוצאו מאסיה הקטנה או קפדוקיה. גורדיאנוס נולד בשנת 192 לספירה לאביו גורדיאנוס הראשון, ששמו זהה לשמו. על פי ההיסטוריה אוגוסטה אמו הייתה אזרחית רומא ונקראה פביה אורסטילה (fabia orestilla). ההיסטוריונים הרומאים מתארים אותה כצאצאית של הקיסרים אנטונינוס פיוס ומרקוס אורליוס, אולם היסטוריונים מאוחרים קבעו כי פרט זה אינו נכון. היא מתה לפני שנת 238. חוץ מגורדיאנוס עצמו, היא ילדה, ככל הנראה בשנת 201, בת שנקראה אנטוניה גורדיאנה (אמו של הקיסר גורדיאנוס השלישי).

 קריירה פוליטית 
בתקופת שלטון הקיסר אלאגבאלוס (218–222) שימש גורדיאנוס השני בדרגה של קוואיסטור. בתקופת שלטון הקיסר אלכסנדר סוורוס (222–235) כיהן במשרה של פראיטור אורבנוס. כמו כן, החזיק במינוי של קונסול מוסף (consul suffectus). בשנת 237 מונה ללגאט קונסולרי אצל אביו באפריקה.

 ההכתרה 
מקסימינוס, שרצח את אלכסנדר סוורוס ועלה לשלטון, לא היה שליט פופולרי וכף רגלו לא דרכה ברומא. בשנת 238 פרץ מרד בפרובינקיה אפריקה, שתחילה כוון נגד המושל מטעמו של מקסימינוס. עם מותו של המושל פנו בני האצולה המקומית אל גורדיאנוס הראשון ודרשו ממנו כי יטול על עצמו את משרת הקיסר. גורדיאנוס סירב תחילה בטענה שהוא זקן מדי, אך ביום 22 במרץ הוא נטל על עצמו את המשרה המסוכנת ביותר של אותם ימים, קיסר רומא, בתנאי שבנו גורדיאנוס יוכתר עמו גם כן. ימים מספר לאחר מכן נכנס גורדיאנוס עם אביו לעיר קרתגו והם זכו מיידית לתמיכה גורפת של האוכלוסייה וההנהגה המקומית.

הם שלחו משלחת בראשות פובליוס ליקיניוס ולריאנוס (לימים הקיסר ולריאנוס) לסנאט שברומא וביום 2 באפריל הוא ואביו הוכרזו כקיסרים וזכו לתואר אוגוסטוס ("augustus" בלטינית: "הנשגב" או "הנעלה").
תוארו המלא של גורדיאנוס השני היה: Imperator Caesar M. Antonius Gordianus Sempronianus Romanus Africanus P[ius] F[elix] Augustus, Pontifex, Tribunicia potestas.
מקסימינוס, ששהה באותה עת עם הלגיונות הנאמנים לו בסירמיום, אסף את צבאו והחל לעלות על רומא במטרה להחזיר לעצמו את השלטון.

 קרב קרתגו 
שני הגורדיאנוסים שהחזיקו תואר היו חסרי צבא שיעמוד לצידם והם נשענו על כוחם של מיליציות מקומיות. הלגיון היחיד שהיה באפריקה, הלגיון השלישי אוגוסטה היה תחת פיקודו של מושל נומידיה, קפליאנוס, שתמך במקסימינוס בעיקר בגלל יריבות אישית ארוכת שנים עם גורדיאנוס הראשון ובחר לנצל את ההזדמנות להתעמת עם אויבו. צבאות השניים נפגשו ליד קרתגו והלגיון הרומי הביס בקלות את צבא המיליציות הלא מאורגנות ודלות הציוד שעליהן פיקד גורדיאנוס השני. בתום יום הקרבות נהרג גורדיאנוס השני, ואביו התאבד בתלייה לאחר שקיבל את החדשות המרות.

הסנאט הרומי, שנטה באופן חד צדדי עם הקיסרים לבית גורדיאנוס ונגד מקסימינוס, מינה את פופיאנוס ובלבינוס כקיסרים בתקווה שהם יצליחו להכריע את מקסימיאנוס. בסופה של שנת 238 כבר נרצחו מקסימינוס, פופיאנוס ובלבינוס והקיסר הנבחר היה גורדיאנוס השלישי, בן אחותו של גורדיאנוס השני.

ממשל מקסימינוס הכריז דיראון על זכרו של גורדיאנוס השני, אולם במאי 238 הוא הועלה לדרגה של אל (divus).

 וילה גורדיאני 
אחוזת המשפחה שהייתה ידועה בעושרה שימשה כביתם של שלושת קיסרי המשפחה, על השטח הגדול נבנו מספר מבנים על ידי בעליו השונים. שרידיו של בית המידות שח משפחת גורדיאנוס נמצא עד היום בפארק אך הוא ברובו מכוסה ולא נחפר. האחוזה הידועה כ"וילה גורדיאני" (villa gordiani) שוכנת ברומא לצד הדרך הרומאית ויה פרנסטינה (via praenestina) באתר נמצאים שרידים מתקופות שונות ובהם פורטיקו, מבנה שער הנישא על ידי 200 עמודים, בזיליקות ומרחצאות. בשנות ה-60 של המאה ה-20 שוקם האתר והוא משמש כגן ארכאולוגי.

לקריאה נוספת
 היסטוריה אוגוסטה: הקיסרים החיילים. תרגם מלטינית, הוסיף מבוא והערות דוד גולן. ירושלים, הוצאת ספרים ע"ש י"ל מאגנס, 2014. מבוא: "הגורדיאנים", עמ' 21–24; "גורדיאנוס הצעיר (השני)", עמ' 115–120. 

קישורים חיצוניים



הערות שוליים

קטגוריה:קיסרי רומא
קטגוריה:נפטרים ב-238